บินไทยตื่นค่าเงินบาท
จ้างบริษัทที่ปรึกษาบริหารอัตราแลกเปลี่ยน สหรัฐโดดปรามญี่ปุ่นเกาหลีห้ามทำเงินอ่อน
14 เม.ย. 2556

จ้างบริษัทที่ปรึกษาบริหารอัตราแลกเปลี่ยน สหรัฐโดดปรามญี่ปุ่นเกาหลีห้ามทำเงินอ่อน
การบินไทยเล็งจ้างบริษัทที่ปรึกษามาบริหารค่าเงิน หลังตลาดญี่ปุ่น ยุโรป ค่าเงินผันผวนหนัก
นายสรจักร เกษมสุวรรณ กรรมการผู้อำนวยการใหญ่ บริษัท การบินไทย เปิดเผยว่า บริษัทเตรียมว่าจ้างบริษัทที่ปรึกษาทางเงิน เพื่อเข้ามาจัดการโครงสร้างทางการเงินของบริษัทอย่างครบวงจร โดยเฉพาะการบริหารความเสี่ยงที่เกิดจากอัตราแลกเปลี่ยนค่าเงินบาทที่ผันผวน และแข็งค่าขึ้นอย่างต่อเนื่อง
นายสรจักร กล่าวว่า การบินไทยเป็นบริษัทที่มีผลประกอบการทางธุรกิจกว่า 2 แสนล้านบาท/ปี แต่ปัจจุบันการบริหารทางการเงินเป็นหน่วยงานของบริษัท ทำให้การบริหารจัดการทางธุรกิจ กับการบริหารความเสี่ยงไม่ครอบคลุมกับปัญหาที่เกิดขึ้น จึงคาดว่าการว่าจ้างบริษัทที่ปรึกษาจะแล้วเสร็จภายใน 23 เดือน 
นอกจากนี้ บริษัทมีรายได้จากเส้นทางต่างประเทศกว่า 70% แต่ปัจจุบันค่าเงินเยนอ่อนค่าลงกว่า 26% และค่าเงินยูโรอ่อนค่าลง 67% เมื่อเทียบกับค่าเงินบาทในช่วง 12 เดือนนี้ จึงถือเป็นปัจจัยเสี่ยงต่อผลประกอบการบริษัท ซึ่งอาจตกอยู่ในภาวะขาดทุนในช่วงไตรมาส 2 ได้
“ฝ่ายบริหารจะขับเคลื่อนอย่างจริงจังในการว่าจ้างที่ปรึกษาทางการเงินมาช่วยจัดระบบการบริหารงานใหม่ เพื่อให้เกิดความครบด้าน” นายสรจักร กล่าว 
ด้านผลประกอบการช่วงเทศกาลสงกรานต์นี้ นักท่องเที่ยวคนไทยและต่างชาติเดินทางอย่างคึกคักทุกเส้นทาง มีอัตราที่นั่งเฉลี่ยที่ 78 - 79% โดยบริษัทเตรียมปรับแผนกลยุทธ์ การกำหนดตารางการเดินทางช่วงฤดูร้อน เพื่อกระตุ้นให้ผู้โดยสารเดินทางเพิ่มขึ้น ทั้งเส้นทางในประเทศและต่างประเทศ
วันเดียวกัน กระทรวงการคลังสหรัฐ ประกาศเตือนมหาอำนาจทางเศรษฐกิจในภูมิภาคเอเชีย ทั้ง จีน เกาหลีใต้ และญี่ปุ่น ว่าไม่ควรดำเนินมาตรการใดๆ ที่จะส่งผลให้ค่าเงินปรับตัวอ่อนค่าลง เพื่อความได้เปรียบทางการค้า เนื่องจากกังวลว่า อาจส่งให้ตลาดอัตราแลกเปลี่ยนเกิดความไร้เสถียรภาพได้
สหรัฐ แสดงความกังวลว่า มาตรการเชิงรุกเพื่อแก้ปัญหาเงินฝืดของรัฐบาลญี่ปุ่นในปัจจุบัน กำลังกดดันให้ค่าเงินเยนอ่อนค่าลงต่อเนื่องจากระดับ 77 เยนต่อเหรียญสหรัฐเมื่อเดือน ต.ค. ปีที่แล้วมาอยู่ที่เกือบ 100 เยนต่อเหรียญสหรัฐ ซึ่งอาจส่งผลให้ยอดขาดดุลการค้าระหว่างสหรัฐและญี่ปุ่น ขยายตัวขึ้นอีก
ขณะเดียวกันสหรัฐยังมุ่งเป้าไปที่ เกาหลีใต้ ซึ่งกำลังแทรกแซงค่าเงินเพื่อกดให้เงินวอนอยู่ในระดับต่ำมาตั้งแต่ปลายปีที่แล้ว โดยสหรัฐระบุอีกว่า พร้อมเดินหน้ากดดันรัฐบาลเกาหลีใต้ให้ใช้มาตรการกำกับดูแลสถาบันการเงิน มากกว่าการควบคุมเงินทุนไหลเข้าและลดแรงกดดันอัตราแลกเปลี่ยน